Vitne: Folk hoppet ut av ballongen
- Jeg skjønte ikke hva som skjedde. Like før vi skulle lande hørte jeg en eksplosjon og så røyk. Jeg tror det var ballongen bak meg, sier den amerikanske fotografen Christopher Michel til BBC. Ballongen krasjet tidlig tirsdag morgen i nærheten av byen Luxor, 50 mil sør for hovedstaden Kairo. Luftballongen skal ha tatt fyr før den eksploderte og styrtet mot bakken. Det utspant seg dramatiske scener, forteller øyenvitner. Egypteren Cherry Tohamy, som er bosatt i Kuwait, var i hjemlandet på ferie og hadde akkurat landet etter å ha vært med på en ballongferd da hun så flammer fra en annen luftballong. - Folk hoppet ut av ballongen fra en høyde som tilsvarer omtrent en sjuetasjeres bygning, sier hun til BBC. Er du i området?Kontakt VGs journalister Ballongsoperatøren bekreftet at det var 21 turister ombord. De hevdet først at 19 av disse døde i fallet. Tallet ble nedjustert til 18 av egyptiske myndigheter. - En turist og piloten overlevde, sier en talsmann for åtte selskaper som driver med ballongreiser i området, Ahmed Aboud, til Reuters. Ifølge den statlige TV-kanalen Nile TV ble minst tre personer innlagt på sykehus etter ulykken. En av de skadde døde senere på sykehuset, og dødstallet steg dermed til 19 igjen. Øyenvitner sier de så flammer og en eksplosjon, før ballongen falt fra himmelen og ned i en åker med sukkerrør ved landsbyen al-Dhabaa i nærheten av Luxor. - Vi leter fortsatt etter andre savnede, sa borgermester Izzat Saad i Luxor til TV-kanalen.Ifølge talsmannen, Ahmed Boud, skal ballongen ha styrtet fra 300-400 meters høyde etter eksplosjonen. En talsmann i helsevesenet i Luxor opplyser til NBC News at ni av ofrene kommer fra Hong Kong, fire fra Japan, to fra Storbritannia, to fra Frankrike mens man fortsatt ikke har fått klarhet i nasjonaliteten til to av ofrene. Luxor er et populært feriemål og ligger på østbredden av Nilen, hvor oldtidsbyen Theben lå. Byen er kjent for templene ved Karnak, Luxortemplet og Kongens dal. Det er populært for turister å dra på turer med luftballong over byen. Turene starter ofte tidlig om morgenen. Ruinene av oldtidsbyen Theben er på UNESCOs verdensarvliste.Det norske Utenriksdepartementet har ingen opplysninger som tyder på at nordmenn var involvert i ulykken, forteller pressevakt Kjetil Elsebutangen til NTB. - Vi har ikke fått inn informasjon om at noen av våre kunder er berørt, sier kommunikasjons- og markedsdirektør i StarTour, Lena Petersson, til VG. Reiseoperatøren har fire hoteller i Luxor, men har foreløpig ikke oversikten over hvor mange av deres norske turister som befinner seg i området. Petersson opplyser at StarTour ikke arrangerer utflukter i luftballong. - Det er veldig kostbart.
Øyenvitner beskriver en fortvilet kamp for livet da en varmluftballong eksploderte og styrtet i Egypt.